**Vážení občania !**

Pri svojej práci starostu som sa stretol s mnohým, či už sú to medziľudské vzťahy, susedské spory, ale aj ničenie nášho spoločného majetku, bezohľadnosť pri zasýpaní okolia vzrastlých stromov, pri nájomných bytovkách, soľou a aj ich napílenie, aby vyschli. Zvykol som si aj na to, že niektorým občanom nezáleží na tom, ako vyzerá priestor pred ich domom, hlavne, že majú upravené okolie za bránou. Zvykám si aj na to, že niektorým „aktívnym“ občanom musíme kosiť pred domom aj tých pár metrov štvorcových trávnikov, lebo sú „obecné“. Zvykám si, ale nedokážem to pochopiť.

Vždy bolo mojim cieľom, aby sme sa výzorom obce aspoň trochu podobali susedným krajinám, napríklad Rakúsku. Ako vidím, je to dlhá a tŕnistá cesta. Je to však závislé aj od Vás občanov.

V poslednom období sa všade v médiach, aj v spoločnosti, hovorí o ekológii, separácii, znižovaní množstiev odpadu... Obec vytvára podmienky, aby sme mohli tieto princípy napĺňať. Zriadili sme zberný dvor , zberné miesta, zabezpečili nádoby na komunálny odpad, papier, vrecia na plasty. Myslím si, že každý normálny občan a teraz myslím skutočne „normálny“ občan môže tieto výdobytky využívať.

A teraz sa pýtam, čo je to za občanov, ktorí na zberné miesta, ktoré sú určené na vyznačené druhy odpadov vyhadzujú všetko možné, od chleba cez obuv, ošatenie až po s prepáčením „osr....ý“ nočník. Na upravenú cestu do Bučian (v Dolnom konci) dokážu opakovane vyhodiť vrecia s odpadom, ktorý sa dá bez problémov vyseparovať alebo odniesť na zberný dvor... Znovu sa pýtam, čo sú toto za ľudia? Nemajú ani trochu hanby a ľudskosti, neuvedomujú si, že niekto to bude musieť vytriediť a urobiť s tým poriadok. Tých ľudí budeme musieť zaplatiť. Miesto toho by mohli urobiť iné veci pre nás všetkých. Pýtam sa, či aj oni sa sťažujú, že majú vysoké dane, že sa platí veľa za vývoz komunálneho odpadu. Áno, platí sa veľa a ešte viac sa v budúcnosti bude, ak sa budeme takto správať.

**Chcel by som Vás všetkých poprosiť, správajme sa normálne, nerobme veci, ktoré po nás bude musieť niekto upratovať a míňať na to nielen finančné prostriedky, ale aj fyzické a psychické sily.**

Nesprávajme sa tak, že nech to obec zaplatí, uvedomte si, že v konečnom dôsledku si to obec vyberie od Vás, občanov. Na toto všetko však doplatia najviac tí obyčajní, poctiví ľudia, ktorí sa snažia dodržiavať všetky základné zásady a povinnosti, ktoré pomôžu nám všetkým a teda aj obci. Týmto ľuďom sa chcem poďakovať a ubezpečiť ich, že neprestanem v tomto boji, aj keď takéto javy, aké si pozriete na doleuvedených fotografiách, ma vedia veľmi „ najedovať“.

 starosta obce